b'\n_START_ARTICLE_\n\xc4\x8cin\xc4\x8doro mumijos\n_START_PARAGRAPH_\n\xc4\x8cin\xc4\x8doro mumijos yra mumifikuoti palaikai, priklausantys Piet\xc5\xb3 Amerikos \xc4\x8din\xc4\x8dor\xc5\xb3 kult\xc5\xabros atstovams, rasti dabartin\xc4\x97s \xc4\x8cil\xc4\x97s \xc5\xa1iaur\xc4\x97je ir Peru pietuose. Tai yra seniausias \xc5\xbemogaus mumifikacijos pavyzdys, keliais t\xc5\xabkstan\xc4\x8diais met\xc5\xb3 senesnis u\xc5\xbe Egipto mumijas. Paprastai \xc4\x8din\xc4\x8doro mumijos buvo ruo\xc5\xa1iamos pa\xc5\xa1alinant vidaus organus ir juos pakei\xc4\x8diant augaliniu pluo\xc5\xa1tu arba gyv\xc5\xabn\xc5\xb3 plaukais. Kai kurioms mumijoms balzamuotojas pa\xc5\xa1alindavo vis\xc4\x85 od\xc4\x85 ir m\xc4\x97s\xc4\x85, o po to juos pakeisdavo moliu. Kaul\xc5\xb3 chemin\xc4\x97s sud\xc4\x97ties ir i\xc5\xa1mat\xc5\xb3 liekan\xc5\xb3 kriaukli\xc5\xb3 kloduose tyrimas parod\xc4\x97, kad \xc5\xa1ie \xc5\xbemon\xc4\x97s daugiausia maitinosi j\xc5\xabros g\xc4\x97ryb\xc4\x97mis._NEWLINE_\xc4\x8cin\xc4\x8doro mumijos ypa\xc4\x8d i\xc5\xa1siskiria i\xc5\xa1 vis\xc5\xb3 kit\xc5\xb3, nes buvo mumifikuojami visi iki vieno, \xc4\xafskaitant ir vaikus, naujagimus, bei embrionus. Tai rodo, kad mumifikacija nebuvo tik turting\xc5\xb3j\xc5\xb3 privilegija, buvo prieinama vis\xc5\xb3 sluoksni\xc5\xb3 ir socialinio statuso \xc5\xbemon\xc4\x97ms._NEWLINE_Radioaktyviosios anglies datavimas parod\xc4\x97, kad seniausia mumija buvo vaikas, kil\xc4\x99s i\xc5\xa1 vietov\xc4\x97s, esan\xc4\x8dios 60 myli\xc5\xb3 nuo Arikos, ir buvo pagaminta apie 5050 m. pr. m. e. Mumijos buvo daromos iki 1800 m. pr. m. e., kai jau buvo atsiradusi Las Vegaso, Valdivijos kult\xc5\xabros ir Norte \xc4\x8ciko civilizacija.\n_START_SECTION_\nMumij\xc5\xb3 paruo\xc5\xa1imas\n_START_PARAGRAPH_\nMirusi\xc5\xb3j\xc5\xb3 mumifikacijos b\xc5\xabdas \xc4\x8cin\xc4\x8doro kult\xc5\xabroje keit\xc4\x97si b\xc4\x97gant metams, ta\xc4\x8diau pagrindiniai bruo\xc5\xbeai i\xc5\xa1liko pana\xc5\xa1\xc5\xabs. Rastose mumijose oda buvo pa\xc5\xa1alinama ir i\xc5\xa1metami visi vidaus organai, smegenys, mink\xc5\xa1tieji audiniai. Vienai mumijai buvo netgi pa\xc5\xa1alinti kaul\xc5\xb3 \xc4\x8diulpai, ta\xc4\x8diau daugiau toki\xc5\xb3 pavyzd\xc5\xbei\xc5\xb3 nebuvo rasta. Pa\xc5\xa1alinus mink\xc5\xa1tuosius audinius, kaulai buvo pakei\xc4\x8diami pagaliukais, o oda prikem\xc5\xa1ama augalinio pluo\xc5\xa1to, tuomet lavonas v\xc4\x97l surenkamas. Tuomet mumijai padarydavo molin\xc4\x99 kauk\xc4\x99. Kita vertus, rasta mumij\xc5\xb3, kuri\xc5\xb3 visas k\xc5\xabnas buvo padengtas moliu, tada apvyniotas nendr\xc4\x97mis ir paliktas i\xc5\xa1d\xc5\xbei\xc5\xabti 30-40 dien\xc5\xb3.\n_START_SECTION_\nTechnikos\n_START_PARAGRAPH_\nDvi da\xc5\xbeniausi \xc4\x8din\xc4\x8dor\xc5\xb3 mumij\xc5\xb3 tipai Juodosios mumijos ir Raudonosios mumijos._NEWLINE_Juodosios mumijos (5000-3000 m. pr. m. e.). Galva, rankos, kojos, da\xc5\xbenai ir oda, buvo pa\xc5\xa1alinami. K\xc5\xabnas i\xc5\xa1d\xc5\xbeiovinamas kar\xc5\xa1tyje ir nuo jo pa\xc5\xa1alinama visa m\xc4\x97sa ir mink\xc5\xa1tieji audiniai. V\xc4\x97l surinkus gabalus \xc4\xaf vientis\xc4\x85 k\xc5\xabn\xc4\x85, jis buvo padengiamas baltais pelenais, u\xc5\xbepildant visus likusius tarpus ir ply\xc5\xa1ius. I\xc5\xa1 pelen\xc5\xb3 mas\xc4\x97s buvo suformuojamas veidas. Visa oda (tiek k\xc5\xabno, tiek veido, su galvos plaukais) buvo u\xc5\xbetempiama ant k\xc5\xabno - kartais vientisa, kartais ma\xc5\xbeesniais gabal\xc4\x97liais. Kai kuriais atvejais buvo naudojama ir j\xc5\xabr\xc5\xb3 li\xc5\xabto oda. Tuomet visas pavir\xc5\xa1ius buvo nuda\xc5\xbeomas manganu, d\xc4\x97l ko mumija pasidarydavo juodos spalvos._NEWLINE_Raudonosios mumijos (2500-2000 m. pr. m. e.). Ties liemeniu ir pe\xc4\x8diais buvo padaroma daug \xc4\xafpjovim\xc5\xb3, siekiant i\xc5\xa1imti vidaus organus ir i\xc5\xa1d\xc5\xbeiovinti k\xc5\xabno ertm\xc4\x99. Galva buvo nupjaunama, kad b\xc5\xabt\xc5\xb3 galima i\xc5\xa1imti smegenis. Tuomet k\xc5\xabn\xc4\x85 prikim\xc5\xa1davo \xc4\xafvairi\xc5\xb3 med\xc5\xbeiag\xc5\xb3, kad jis pasidaryt\xc5\xb3 normali\xc5\xb3 apim\xc4\x8di\xc5\xb3, \xc4\xafstatydavo pagaliukus d\xc4\x97l tvirtumo ir u\xc5\xbesi\xc5\xabdavo visus \xc4\xafpjovimus. Galv\xc4\x85 v\xc4\x97l pritaisydavo prie k\xc5\xabno, padarydavo peruk\xc4\x85 i\xc5\xa1 \xc5\xbemogaus plauk\xc5\xb3, iki 60 cm ilgio. I\xc5\xa1 molio padaryta kepur\xc4\x97 neleido perukui nukristi. I\xc5\xa1skyrus peruk\xc4\x85 ir juod\xc4\x85 veid\xc4\x85, visas k\xc5\xabnas buvo nuda\xc5\xbeomas raudona ochra.'